Cuneiform Tablet VS 26 56 (VAT 9222)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na PUZUR₄-a-šur qí-bi-ma um-ma sú-e-a-ma a-na-kam ki-ma e-ru-ba-ni-ni i-na wa-ab-ru-tí-a-ma a-na É kà-ri-im ú-šé-ri-bu-ni ú-ta-bi-bu-ni um-ma šu-nu-ma a ma-lá ṭup-pí-im ša kà-ri-im kà-ni-iš TÚG.ḪI.A SIG₅ ù lam-nu-tim ma-lá tù-ub-lá-ni šé-ri-ba-ma lu né-mu-ur a-na-kam ma-ma-an úz-ni lá ip-té-té-ma TÚG.ḪI.A kà-lá-šu-nu-ma a-na É kà-ri-im a-na-pá-al um-ma a-na-ku-ma a-ma TÚG.ḪI-tí-a ta-ta-am-ra mì-ta-ag-ra-ma KÙ.BABBAR-pí lá-ad-gu₅-ul um-ma šu-nu-ma TÚG.ḪI-tí-kà a-na É.GAL-lim lu nu-šé-li-ma iš-tí É.GAL-lim mì-it-ga-ar TÚG.ḪI-tí-a a-na É.GAL-lim ú-šé-li-ma i-ṣú-ur-tám É.GAL-lúm a-dí-ni lá i-dí-nam a-na kà-ri-im um-ma a-na-ku-ma i-nu-mì a-na É.GAL-lim tí-li-a-ni ù a-na-ku iš-tí-ku-nu le-li-ma ra-mì-ni lu-ḫa-sí-is É.GAL-lúm i-a-tí i-da-ba-ba-ni a-ṣé-er lu-qú-tí a-na É.GAL-lim ú-ga-mì-ru-ni ù šu-nu-ma i-na-zu-mu um-ma šu-nu-ma mì-šu-um iš-tí-ni e-ta-na-li a-bi a-ta a-ma-kam i-na li-bi-kà a-ta-lá-ak-ma šu-ma dam-qá-ku-um a mì-iš-li-im ša-zi-zi-ma 2 ku-ta-ni ša a-ma-kam a-dí-ú a-na e-ri-ib-tí-a li-iš-du-du ù a-šu-mì URUDU-šu-nu ša i-na ḫa-tim na-ad-ú té-er-ta-kà iš-tí a-da-da DUB.SAR li-li-kam-ma a-na ša-du-a-tí-im lá ú-ša-am-ru-ṣú-ni